Ölgerðin hefur gefið út yfirlýsingu í kjölfar umfjöllunar . Vísir / Vilhelm „ Hafi starfsmenn Ölgerðarinnar upplifað aðferðir til sameiningar sem afarkosti , biðst Ölgerðin velvirðingar á því , “ segir í yfirlýsingu Ölgerðarinnar í kjölfar umfjöllunar um hótanir forsvarsmanna Ölgerðarinnar gegn starfsmönnum fyrirtækisins sem eru innan verkalýðsfélagsins VR . Í yfirlýsingunni segir að málið snúist um starfsmenn Ölgerðarinnar sem vinni í sömu deildum en séu í ólíkum stéttarfélögum . Unnið hafi verið að samræmingu , þannig að starfsmenn í sömu deildum njóti allir sömu réttinda og skylda . Hafi starfsmenn upplifað þær aðgerðir sem afarkosti biðjist Ölgerðin velvirðingar á því . Samkvæmt heimildum Vísis boðaði Ölgerðin bílstjóra , starfsmenn á lager og verksmiðju á fund í síðustu viku . Var starfsmönnum þar boðnir þrír kostir , ganga úr VR og í Eflingu , halda sér í VR en vinna samkvæmt Eflingu eða vera sagt upp frá og með síðustu mánaðamótum með þriggja mánaða uppsagnarfresti . Í yfirlýsingu Ölgerðarinnar segir að fyrirtækið virði alla kjarasamninga , réttindi og skyldur starfsmanna og harmi rangfærslur sem birst hafa . Í fréttaflutningi af málinu hafi verið tekið fram að starfsmönnum hafi verið boðið að afsala sér rétti til styttri vinnuviku , það sé rangt . Starfsmenn hafi þegar unnið sér inn þau réttindi og fengið greitt í samræmi við það um nokkurra ára skeið . Ekki hafi staðið til að gera breytingar á því . Yfirlýsingu Ölgerðarinnar í heild sinni má sjá hér að neðan : Vegna fréttaflutnings af málefnum starfsfólks Ölgerðarinnar , er rétt að eftirfarandi komi fram . Ölgerðin virðir alla kjarasamninga , réttindi og skyldur sinna starfsmanna og harmar rangfærslur þar um sem birst hafa . Málið snýst um starfsmenn fyrirtækisins sem vinna í sömu deildum en eru í ólíkum stéttarfélögum . Unnið hefur verið að samræmingu , þannig að starfsmenn í sömu deildum séu allir að njóta sömu réttinda og skylda . Hafi starfsmenn upplifað þær aðferðir til samræmingar sem afarkosti , biðst Ölgerðin velvirðingar á því . Í fréttaflutningi af málinu hefur verið tekið fram að starfsmönnum hafi verið boðið að afsala sér rétti til styttri vinnuviku . Það er rangt . Starfsmenn hafa þegar unnið sér slík réttindi inn og fengið greitt í samræmi við það um nokkurra ára skeið og hefur aldrei staðið til að gera breytingar á því . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .